7.2.2023
MT
Il-Ġurnal Uffiċjali tal-Unjoni Ewropea
C 47/127 L-Erbgħa 6 ta’ Lulju 2022
58.
Ifaħħar l-inizjattivi kulturali u taż-żgħażagħ, bħall-festival annwali tal-arti transfruntier “Mirëdita, Dobar Dan!”, li jippromwovi l-kooperazzjoni bejn l-artisti u l-attivisti fil-Kosovo u fis-Serbja; iħeġġeġ lill-awtoritajiet tal-Kosovo u tas-Serbja, inkluż fil-livell lokali, biex ikomplu jibnu fuq inizjattivi pożittivi bħal dawn u jużaw il-wirt kulturali bħala mezz biex jgħaqqdu flimkien komunitajiet differenti; iħeġġeġ l-istabbiliment ta' xandar pubbliku multinazzjonali u multilingwi li jippromwovi l-paċi u r-rikonċiljazzjoni fost il-pajjiżi tal-Balkani tal-Punent, fuq l-eżempju ta' ARTE; 59.
Jitlob lill-UE tkompli ssaħħaħ il-politika barranija u l-kooperazzjoni fis-sigurtà, id-diplomazija pubblika u s-sħubijiet internazzjonali sabiex jinkiseb progress fir-rikonċiljazzjoni; jilqa' l-impenn imġedded tal-alleati tal-UE, b'mod partikolari l-ħatra ta' mibgħuta speċjali tal-Istati Uniti, tar-Renju Unit u tal-Ġermanja għall-Balkani tal-Punent; jitlobhom jimpenjaw ruħhom f'kooperazzjoni u koordinazzjoni mill-qrib mal-mibgħut tal-UE bl-għan li jsaħħu l-influwenza u jipprovdu pariri u appoġġ koerenti; 60.
Jirrikonoxxi l-kontribut importanti tal-Forza tal-Kosovo (KFOR) u tal-istati parteċipanti fil-bini u fiż-żamma ta' ambjent sikur u sigur għaċ-ċittadini kollha fil-Kosovo u fl-iffaċilitar tal-integrazzjoni Ewro-Atlantika tal-Balkani tal-Punent; ifakkar fl-importanza tal-KFOR għall-iżvilupp kontinwu tal-Forza tas-Sigurtà tal-Kosovo billi tipprovdi pariri, taħriġ u bini tal-kapaċità; 61.
Jistieden lill-Kummissjoni u lill-Uffiċċju tal-UE fil-Kosovo biex iżidu l-isforzi tagħhom fit-tisħiħ tal-viżibbiltà u fil-promozzjoni tar-rwol, tal-isforzi u tal-benefiċċji ta' sħubija aktar mill-qrib bejn l-UE u l-Kosovo;
Riformi soċjoekonomiċi 62.
Jilqa' l-iżviluppi pożittivi fit-tkabbir ekonomiku tal-Kosovo; jilqa' l-fatt li l-Kosovo se jibbenefika wkoll mis-suq uniku diġitali tal-UE, minħabba l-potenzjal kbir tad-diġitalizzazzjoni għall-iżvilupp tal-ekonomija tal-Kosovo; 63.
Jilqa' l-passi meħuda mill-gvern bil-għan li titnaqqas l-ekonomija informali; jiddispjaċih, madankollu, dwar il-fatt li l-ekonomija informali kbira tal-Kosovo għadha qed tfixkel l-iżvilupp tas-settur privat tagħha; jinnota l-eżistenza ta' strateġija u ta' pjan ta' azzjoni korrispondenti biex jiġu indirizzati l-kawżi sottostanti tal-informalità, iżda jappella għal implimentazzjoni aktar effettiva; jinnota l-perċentwal kbir ta' influssi ta' rimessi personali fil-PDG tal-Kosovo; 64.
Ifaħħar lill-Kosovo għall-ġestjoni tajba tiegħu tal-pandemija tal-COVID-19, inkluż il-proċess ta' vaċċinazzjoni; jilqa' l-fatt li l-Kosovo xtara biss vaċċini kontra l-COVID-19 prodotti u ċċertifikati mill-UE, mir-Renju Unit u mill-Istati Uniti u li qed isir progress fil-ħidma biex il-Kosovo jikkwalifika għaċ-ċertifikat COVID diġitali Ewropew; 65.
Jilqa' l-miżuri ta' emerġenza tal-gvern u l-ħolqien ta' 25 000 impjieg ġdid permezz tal-pakkett ta' rkupru tiegħu; jissottolinja, madankollu, li l-assistenza għall-gruppi l-aktar affettwati mill-pandemija kienet limitata; iħeġġeġ lill-Kosovo jipprovdi appoġġ fiskali mmirat tajjeb u temporanju relatat mal-pandemija lill-unitajiet domestiċi u lin-negozji vulnerabbli; jisħaq li l-irkupru ta' wara l-pandemija se jiddependi b'mod sinifikanti mill-kapaċità tal-awtoritajiet li jindirizzaw l-isfidi strutturali u mill-implimentazzjoni effettiva tal-pakketti ta' appoġġ ekonomiku; 66.
Jilqa' l-iżborż ta' pakkett ta' assistenza makrofinanzjarja b'rabta mal-COVID-19 immirat lejn il-mitigazzjoni tal-impatti ekonomiċi tal-pandemija u l-preservazzjoni tal-istabbiltà makroekonomika, kif ukoll il-mobilizzazzjoni ta' EUR 14,2 biljun mill-IPA III biex jingħata appoġġ lis-sħab tal-Balkani tal-Punent biex jissodisfaw ir-rekwiżiti għas-sħubija mal-Unjoni Ewropea; 67.
Jissottolinja li l-implimentazzjoni ta' riformi kemm fundamentali kif ukoll strutturali tibqa' essenzjali għall-irkupru ekonomiku u l-iżvilupp soċjali, peress li l-isforzi biex tiġi indirizzata l-korruzzjoni, jitjieb l-istat tad-dritt, tissaħħaħ it-trasparenza u jissaħħu l-istituzzjonijiet u d-djalogu soċjali se jikkontribwixxu wkoll biex jattiraw investimenti diretti barranin lejn il-pajjiż; jistieden lill-Kosovo jkompli jallinja ruħu mal-acquis tas-suq uniku tal-UE u jistieden lill-awtoritajiet tal-Kosovo u lill-Kummissjoni jkomplu jappoġġjaw lill-intrapriżi żgħar u ta' daqs medju sabiex jiżviluppaw ekonomija aktar b'saħħitha u aktar reżiljenti; 68.
Jissottolinja li l-provvista inadegwata u mhux affidabbli tal-elettriku hija waħda mir-restrizzjonijiet fuq il-kompetittività tal-Kosovo u li n-nuqqas ta' sigurtà tal-enerġija jwassal għal kostijiet sinifikanti għan-negozji u jirrappreżenta ostaklu kbir biex jiġi attirat investiment dirett barrani ta' kwalità għolja; iħeġġeġ lill-Kosovo jżid l-isforzi biex jagħmel użu mill-potenzjal għall-effiċjenza enerġetika;